દર્દીઓની સાથે આવેલ સંબંધીઓને રૂમમાં બેસી રહેવાની મનાઈ હતી. ફક્ત ચપળ નર્સોની અવરજવર અને દરેક ક્યુબીકલની વિઝિટો અને સૂચનાઓ તેઓ હેડ સિસ્ટરના આદેશ અનુસાર નિભાવી રહી હતી. તેના પપ્પાની આંગળીએ વળગેલ તેના હાથની હથેળી જોરથી ભીડાઈ. તે પહેલી જ વાર આઈ.સી.યુ.ની વિઝિટ લઈ રહી હતી. તેની છાતીમાં અસંખ્ય પતંગિયા અચાનક જાણે ઉડાઉડ કરતા હોય તેવો ફફડાટ તેણે અનુભવ્યો. તેના ગળામાંથી સાવ જ તીણો અને ઝીણો અવાજ નીકળ્યો, “પપ્પા, મમ્મી ક્યાં ?”